CELEX: 52022PC0189
Language: ro
Date: 2022-04-27
Title: Propunere de REGULAMENT AL PARLAMENTULUI EUROPEAN ȘI AL CONSILIULUI de modificare a Regulamentului (UE) 2018/1806 de stabilire a listei țărilor terțe ai căror resortisanți trebuie să dețină viză pentru trecerea frontierelor externe și a listei țărilor terțe ai căror resortisanți sunt exonerați de această obligație (Kuweit, Qatar)

COMISIA EUROPEANĂ
            Bruxelles, 27.4.2022
            COM(2022) 189 final
            2022/0135(COD)
            
            Propunere de
            REGULAMENT AL PARLAMENTULUI EUROPEAN ȘI AL CONSILIULUI
            de modificare a Regulamentului (UE) 2018/1806 de stabilire a listei țărilor terțe ai căror resortisanți trebuie să dețină viză pentru trecerea frontierelor externe și a listei țărilor terțe ai căror resortisanți sunt exonerați de această obligație (Kuweit, Qatar)
            {SWD(2022) 129 final}
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               În contextul consolidării relațiilor globale dintre UE și regiunea Golfului, UE ar trebui să aplice o orientare mai strategică în cazul acesteia prin dezvoltarea unui parteneriat mai puternic, cuprinzător și multisectorial. Statutul constând în exonerarea de obligația de a deține viză joacă un rol esențial în promovarea parteneriatului dintre cele două regiuni prin facilitarea contactelor interpersonale și prin consolidarea schimburilor, deja intense, care au loc la nivel politic, economic, de cercetare, educațional, cultural și societal. În acest context, UE va continua să colaboreze cu țările din Golf care sunt interesate de un regim de călătorii fără viză în UE, în vederea atingerii unei coerențe regionale depline în viitor, pe baza criteriilor și a procedurii stabilite în Regulamentul (UE) 2018/1806
                  1
               . Având în vedere măsurile procedurale luate până în prezent și prima evaluare efectuată, exonerările de obligația de a deține viză propuse în prezent pentru resortisanții Kuweitului și Qatarului reprezintă un pas către o coerență regională mai puternică în Golf, ca urmare a exonerării de obligația de a deține viză acordate Emiratelor Arabe Unite în 2014, care a facilitat contactele cu această țară. 
            
            
               Atât Kuweitul, cât și Qatarul s-au dovedit a fi parteneri-cheie pentru UE în cursul gestionării crizelor recente. Printre exemplele notabile de cooperare recentă se numără repatrierea cetățenilor UE și eforturile de vaccinare în contextul pandemiei de COVID-19, evacuarea cetățenilor UE prin Doha în urma preluării puterii de către talibani în Afganistan, sprijinul financiar și „bunele oficii” oferite de Kuweit pentru a facilita asistența umanitară în timpul războiului din Siria, precum și eforturile de combatere a amenințărilor hibride recente la adresa Europei. În plus, Kuweitul și Qatarul sunt parteneri economici importanți pentru Uniune, în special în domeniul energiei și având în vedere obiectivele UE de diversificare a surselor sale de aprovizionare cu energie
                  2
               . 
            
            
               Țările terțe ai căror resortisanți sunt exonerați de obligația de a deține viză sunt stabilite pe baza unei evaluări de la caz la caz a unei serii de criterii prevăzute la articolul 1 din Regulamentul (UE) 2018/1806. Criteriile menționate sunt legate, printre altele, de „imigrația ilegală, de rațiuni de ordine publică și securitate, de avantajele economice, îndeosebi în ceea ce privește turismul și comerțul exterior și relațiile externe ale Uniunii cu țările terțe relevante, incluzând, în special, considerații referitoare la drepturile omului și la libertățile fundamentale, precum și implicațiile pentru coerența regională și reciprocitate”. 
            
            
               Kuweitul și Qatarul prezintă riscuri scăzute în materie de migrație ilegală, își intensifică acțiunile de cooperare cu UE în domeniul securității și eliberează pașapoarte biometrice, acest lucru fiind necesar pentru un regim de călătorii fără viză în UE. Kuweitul și Qatarul sunt parteneri economici și comerciali importanți pentru UE și parteneri esențiali pentru Europa în contextul post-COVID-19, precum și în contextul agresiunii Rusiei împotriva Ucrainei și al consecințelor acesteia în domeniul aprovizionării cu energie și al mobilizării mondiale în sprijinul Cartei ONU. Exonerarea de obligația de a deține viză pentru cetățenii Kuweitului și Qatarului care călătoresc în UE ar fi benefică pentru economia UE, în special pentru industria turismului. Deși există în continuare provocări în domeniul drepturilor omului și al libertăților fundamentale, în Kuweit și Qatar se înregistrează procese de transformare societală în ceea ce privește drepturile femeilor, drepturile lucrătorilor, libertatea religioasă și dialogul interconfesional. Se preconizează că perspectiva unui regim durabil de călătorii fără viză va consolida tendințele pozitive din Kuweit și Qatar legate de progresele și reformele din aceste domenii. 
            
            
               În ceea ce privește coerența regională, continuarea colaborării cu celelalte țări din Golf care au nevoie de viză în lunile următoare, în vederea aplicării, în cele din urmă, a exonerării de obligația de a deține viză pentru UE în cazul tuturor țărilor membre ale Consiliului de Cooperare al Golfului, ar putea încuraja, de asemenea, reforme pozitive similare. În acest sens, Comisia va lansa în curând discuții tehnice cu acești parteneri cu privire la îndeplinirea criteriilor – prevăzute în Regulamentul privind vizele – referitoare la exonerarea de obligația de a deține viză. În plus, în cadrul cooperării locale Schengen, se va continua, în relația cu acești parteneri, adoptarea unor norme mai favorabile privind eliberarea de vize cu intrări multiple cu o perioadă lungă de valabilitate (valabile până la 5 ani), în conformitate cu articolul 24 alineatul (2) din Regulamentul (CE) nr. 810/2009 privind instituirea unui Cod comunitar de vize, astfel cum a fost modificat prin Regulamentul (UE) 2019/1155. Propunerea privind digitalizarea procedurii de eliberare a vizelor Schengen va face ca procedura de acordare a vizelor să fie în mare măsură electronică și fără contact și, prin urmare, mai eficientă pentru solicitanți din punctul de vedere al timpului alocat și al costurilor suportate.
            
            
               Comisia propune modificarea Regulamentului (UE) 2018/1806 pentru a-i exonera pe resortisanții Kuweitului și Qatarului de obligația de a deține viză la trecerea frontierelor externe ale statelor membre pentru șederi a căror durată nu depășește 90 de zile în orice perioadă de 180 de zile. 
            
            
               •Coerența cu dispozițiile existente în domeniul de politică vizat
            
            
               Regulamentul (UE) 2018/1806 al Consiliului stabilește lista țărilor terțe ai căror resortisanți trebuie să dețină viză pentru trecerea frontierelor externe ale statelor membre și lista țărilor terțe ai căror resortisanți sunt exonerați de această obligație. Regulamentul (UE) 2018/1806 este aplicat de către toate statele membre, cu excepția Irlandei, precum și de către Islanda, Liechtenstein, Norvegia și Elveția. Regulamentul face parte din politica comună în materie de vize a UE pentru perioade de ședere de scurtă durată (90 de zile într-un interval de 180 de zile).
            
            
               Kuweitul și Qatarul figurează în prezent pe lista din anexa I la Regulamentul (UE) 2018/1806, făcând parte din țările terțe ai căror resortisanți trebuie să dețină viză pentru trecerea frontierelor externe ale statelor membre. Ar trebui efectuate verificări amănunțite ale tuturor călătorilor prin consultarea bazelor de date relevante la frontierele externe
                  3
               .
            
            
               Conținutul listelor țărilor terțe care figurează în anexele I și II ar trebui să fie și să rămână conform cu criteriile stabilite la articolul 1 din Regulamentul (UE) 2018/1806
                  4
               , care sunt legate, printre altele, de „imigrația ilegală, de rațiuni de ordine publică și securitate, de avantajele economice, îndeosebi în ceea ce privește turismul și comerțul exterior și relațiile externe ale Uniunii cu țările terțe relevante, incluzând, în special, considerații referitoare la drepturile omului și la libertățile fundamentale, precum și implicațiile pentru coerența regională și reciprocitate”. 
            
            
               În urma aplicării propunerii de exceptare de la obligativitatea vizelor, în cazul în care nu se asigură reciprocitatea deplină în materie de vize, în cazul în care se abuzează de regimul de călătorii fără viză sau în cazul unor abuzuri rezultate din exceptarea de la obligativitatea vizelor se pot aplica mecanismele de reciprocitate și de suspendare prevăzute în Regulamentul (UE) 2018/1806
                  5
               . Pentru ca exonerarea să devină efectivă, între fiecare dintre cele două țări și UE va trebui să se încheie un acord de exonerare de obligația de a deține viză, care va include garanții în legătură cu criteriile prevăzute în Regulamentul (UE) 2018/1806 care au justificat exonerarea de obligația de a deține viză. 
            
            
               •Coerența cu alte politici ale Uniunii
            
            
               Exonerarea de obligația de a deține viză pentru Kuweit și Qatar este în concordanță cu eforturile UE de a dezvolta un parteneriat mai puternic, mai strategic, mai cuprinzător și multisectorial cu regiunea Golfului. În acest scop, urmează să fie adoptată o comunicare comună privind un parteneriat strategic cu Golful.
            
            
               Sistemul de intrare/ieșire al UE (EES), planificat să intre în funcțiune în septembrie 2022, va contribui la asigurarea utilizării legale a exonerării de obligația de a deține viză de către resortisanții țărilor terțe. În plus, Sistemul european de informații și de autorizare privind călătoriile (ETIAS), planificat să înceapă să funcționeze în mai 2023, va permite verificarea prealabilă călătoriei a resortisanților țărilor terțe exonerați de obligația de a deține viză, contribuind efectiv la menținerea și consolidarea securității spațiului Schengen.
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temeiul juridic
            
         
         
            
               
                  Temeiul juridic al propunerii îl constituie articolul 77 alineatul (2) litera (a) din Tratatul privind funcționarea Uniunii Europene (TFUE). Regulamentul propus va constitui o dezvoltare a acquis-ului Schengen.
               
            
            
               •Subsidiaritate, proporționalitate și alegerea instrumentului 
            
            
               
                  Modificarea necesară a Regulamentului (UE) 2018/1806 trebuie efectuată prin intermediul unui regulament. Statele membre nu pot acționa individual pentru a îndeplini obiectivul de politică. Nu există alte opțiuni (nelegislative) pentru îndeplinirea obiectivului de politică.
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultările cu părțile interesate
            
            
               
                  În cadrul Grupului de lucru pentru vize au avut loc discuții cu statele membre cu privire la posibilitatea unei revizuiri a listelor stabilite la nivelul UE, și anume lista țărilor ai căror resortisanți sunt exonerați de obligația de a deține viză și, respectiv, lista țărilor ai căror resortisanți trebuie să dețină viză, precum și discuții cu privire la metodologia și domeniul de aplicare al unei astfel de revizuiri. Cerințele pentru exonerarea de obligația de a deține viză în UE au fost discutate cu țările în cauză, ambele exprimându-și în repetate rânduri interesul de a asigura un regim de călătorii fără viză în UE.
               
            
            
               •Drepturile fundamentale
            
            
               
                  Propunerea nu are consecințe negative asupra protecției drepturilor fundamentale în Uniunea Europeană. 
               
            
            
               4.ALTE ELEMENTE
            
            
               •Planurile de punere în aplicare și măsurile de monitorizare, evaluare și raportare
            
            
               
                  Regulamentul propus va fi direct aplicabil de la data intrării sale în vigoare. Exonerarea de obligația de a deține viză se va aplica de la data intrării în vigoare a unui acord privind exonerarea de obligația de a deține viză, care urmează să fie încheiat între Uniunea Europeană și Kuweit și Qatar. După intrarea în vigoare a acordurilor privind exonerarea de obligația de a deține viză, Comisia va continua să monitorizeze îndeaproape îndeplinirea cerințelor prevăzute la articolul 1 din Regulamentul (UE) 2018/1806. 
               
            
            
               •Explicarea detaliată a dispozițiilor specifice ale propunerii
            
            
               
                  Se propune modificarea Regulamentului (UE) 2018/1806 prin transferarea Kuweitului și a Qatarului din anexa I (lista țărilor terțe ai căror resortisanți trebuie să dețină viză pentru trecerea frontierelor externe ale statelor membre) în anexa II (lista țărilor terțe ai căror resortisanți sunt exonerați de obligația de a deține viză pentru trecerea frontierelor externe ale statelor membre pentru șederi a căror durată totală nu depășește 90 de zile în cursul oricărei perioade de 180 de zile).
                         
               
            
            
               2022/0135 (COD)
            
            
               Propunere de
            
            
               REGULAMENT AL PARLAMENTULUI EUROPEAN ȘI AL CONSILIULUI
            
            
               de modificare a Regulamentului (UE) 2018/1806 de stabilire a listei țărilor terțe ai căror resortisanți trebuie să dețină viză pentru trecerea frontierelor externe și a listei țărilor terțe ai căror resortisanți sunt exonerați de această obligație 
                  
                  (Kuweit, Qatar)
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 77 alineatul (2) litera (a),
            
            
               având în vedere propunerea Comisiei Europene,
            
         
         
            
               după transmiterea proiectului de act legislativ parlamentelor naționale,
            
            
               hotărând în conformitate cu procedura legislativă ordinară,
            
            
               întrucât:
            
            
               (1)Regulamentul (UE) 2018/1806 al Parlamentului European și al Consiliului
                  6
                stabilește lista țărilor terțe ai căror resortisanți trebuie să dețină viză pentru trecerea frontierelor externe și lista țărilor terțe ai căror resortisanți sunt exonerați de această obligație. 
            
            
               (2)Țările terțe ai căror resortisanți sunt exonerați de obligația de a deține viză sunt stabilite pe baza unei evaluări de la caz la caz a unei serii de criterii prevăzute la articolul 1 din Regulamentul (UE) 2018/1806. Respectivele criterii sunt legate, printre altele, de „imigrația ilegală, de rațiuni de ordine publică și securitate, de avantajele economice, îndeosebi în ceea ce privește turismul și comerțul exterior și relațiile externe ale Uniunii cu țările terțe relevante, incluzând, în special, considerații referitoare la drepturile omului și la libertățile fundamentale, precum și implicațiile pentru coerența regională și reciprocitate”.
            
            
               (3)Kuweitul și Qatarul prezintă riscuri scăzute de migrație ilegală către Uniune și eliberează pașapoarte biometrice conforme cu standardele Organizației Aviației Civile Internaționale. Cooperarea în materie de securitate cu aceste țări s-a intensificat în ultimii ani. În ceea ce privește interesele economice, Kuweitul și Qatarul sunt parteneri economici importanți pentru Uniune, în special în domeniul energiei. Deși există în continuare provocări în domeniul drepturilor omului și al libertăților fundamentale, Kuweitul și Qatarul au înregistrat transformări și îmbunătățiri societale în ceea ce privește drepturile femeilor, drepturile lucrătorilor, libertatea religioasă și dialogul interconfesional, preconizându-se că aceste două state vor continua să înregistreze progrese și să realizeze reforme. Beneficiile pe termen lung ale unui regim de călătorii fără viză în UE pot consolida tendințele pozitive în aceste domenii.
            
            
               (4)În consecință, resortisanții țărilor respective ar trebui să fie exonerați de obligația de a deține viză în cazul șederilor a căror durată totală nu depășește 90 de zile în decursul oricărei perioade de 180 de zile, iar mențiunile referitoare la țările respective ar trebui să fie transferate în anexa II la Regulamentul (UE) 2018/1806.
            
            
               (5)Exonerarea resortisanților Kuweitului și Qatarului de obligația de a deține viză nu aduce atingere aplicării măsurilor restrictive ale UE adoptate în temeiul articolului 29 din TUE și al articolului 215 din TFUE. 
            
            
               (6)Exonerarea resortisanților Kuweitului și Qatarului de obligația de a deține viză nu ar trebui să se aplice înainte de încheierea, între Uniune și Kuweit și Qatar, a unor acorduri bilaterale privind exonerarea de obligația de a deține viză, în special pentru a asigura menținerea reciprocității depline.
            
            
               (7)Prin urmare, Regulamentul (UE) 2018/1806 ar trebui să fie modificat în consecință.
            
            
               (8)Prezentul regulament constituie o dezvoltare a dispozițiilor acquis-ului Schengen la care Irlanda nu participă, în conformitate cu Decizia 2002/192/CE a Consiliului
                  7
               . Prin urmare, Irlanda nu participă la adoptarea prezentului regulament, acesta nu este obligatoriu pentru respectivul stat membru și nu i se aplică. 
            
            
               (9)În ceea ce privește Islanda și Norvegia, prezentul regulament constituie o dezvoltare a dispozițiilor acquis-ului Schengen în sensul Acordului încheiat de Consiliul Uniunii Europene și Republica Islanda și Regatul Norvegiei privind asocierea acestora din urmă la implementarea, aplicarea și dezvoltarea acquis-ului Schengen, care intră sub incidența domeniului menționat la articolul 1 punctul B din Decizia 1999/437/CE a Consiliului
                  8
               .
            
            
               (10)În ceea ce privește Elveția, prezentul regulament constituie o dezvoltare a dispozițiilor acquis-ului Schengen în sensul Acordului dintre Uniunea Europeană, Comunitatea Europeană și Confederația Elvețiană cu privire la asocierea Confederației Elvețiene la punerea în aplicare, respectarea și dezvoltarea acquis-ului Schengen, care intră sub incidența domeniului menționat la articolul 1 punctul B din Decizia 1999/437/CE, coroborat cu articolul 3 din Decizia 2008/146/CE a Consiliului
                  9
               .
            
            
               (11)În ceea ce privește Liechtensteinul, prezentul regulament constituie o dezvoltare a dispozițiilor acquis-ului Schengen în sensul Protocolului dintre Uniunea Europeană, Comunitatea Europeană, Confederația Elvețiană și Principatul Liechtenstein privind aderarea Principatului Liechtenstein la Acordul dintre Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în practică, aplicarea și dezvoltarea acquis-ului Schengen, care intră sub incidența domeniului menționat la articolul 1 punctul B din Decizia 1999/437/CE, citit în coroborare cu articolul 3 din Decizia 2011/350/UE a Consiliului
                  10
               .
            
            
               (12)Prezentul regulament constituie un act care se întemeiază pe acquis-ul Schengen sau care se raportează la acesta în înțelesul articolului 3 alineatul (1) din Actul de aderare din 2003, al articolului 4 alineatul (1) din Actul de aderare din 2005 și, respectiv, al articolului 4 alineatul (1) din Actul de aderare din 2011,
            
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul (UE) 2018/1806 se modifică după cum urmează:
            
            
               (a) în anexa I punctul 1 („STATE”), se elimină mențiunile „Kuweit” și „Qatar”;
            
            
               (b) în anexa II, punctul 1 („STATE”) se modifică după cum urmează:
            
         
         
            
               (i)
                     între mențiunile ... și ...., se introduce următoarea mențiune:
            
            
            
                „Kuweit (*)(**)
            
            
               (*) Exonerarea de obligația de a deține viză se aplică de la data intrării în vigoare a unui acord privind exonerarea de obligația de a deține viză, care urmează să fie încheiat cu Uniunea Europeană.
            
            
               (**) Exonerarea de obligația de a deține viză li se aplică numai titularilor de pașapoarte biometrice eliberate în conformitate cu standardele Organizației Aviației Civile Internaționale (OACI).”
            
            
               (ii)
                     între mențiunile ... și ...., se introduce următoarea mențiune:
            
            
            
               „Qatar (*)(**)
            
            
               (*) Exonerarea de obligația de a deține viză se aplică de la data intrării în vigoare a unui acord privind exonerarea de obligația de a deține viză, care urmează să fie încheiat cu Uniunea Europeană.
            
            
               (**) Exonerarea de obligația de a deține viză li se aplică numai titularilor de pașapoarte biometrice eliberate în conformitate cu standardele Organizației Aviației Civile Internaționale (OACI).”
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în statele membre în conformitate cu tratatele.
            
            
               Adoptat la Bruxelles,
            
            
               
               
                  Președinta
                        Președintele
               
               
            
            
               
                  Pentru Parlamentul European,
                        Pentru Consiliu,
               
               
                  Președinta
                        Președintele
               
               
            
         
         
            
                  
                     (1)
                  
                        Regulamentul (UE) 2018/1806 al Parlamentului European și al Consiliului din 14 noiembrie 2018 de stabilire a listei țărilor terțe ai căror resortisanți trebuie să dețină viză pentru trecerea frontierelor externe și a listei țărilor terțe ai căror resortisanți sunt exonerați de această obligație (JO L 303, 28.11.2018, p. 39).
               
               
                  
                     (2)
                  
                        Comunicarea Comisiei către Parlamentul European, Consiliul European, Consiliu, Comitetul Economic și Social European și Comitetul Regiunilor: „Securitatea aprovizionării și prețuri accesibile ale energiei electrice” din 23 martie 2022 [COM(2022) 138 final], https://eur-lex.europa.eu/legal-content/RO/TXT/?qid=1649253932345&uri=CELEX%3A52022DC0138
               
               
                  
                     (3)
                  
                        Articolul 8 alineatul (3) din Regulamentul (UE) 2016/399 al Parlamentului European și al Consiliului din 9 martie 2016 cu privire la Codul Uniunii privind regimul de trecere a frontierelor de către persoane (Codul frontierelor Schengen), astfel cum a fost modificat prin Regulamentul (UE) 2017/458 al Parlamentului European și al Consiliului din 15 martie 2017, JO L 74 18.3.2017, p. 1. 
               
               
                  
                     (4)
                  
                        Considerentul 4 din Regulamentul (UE) 2018/1806.
               
               
                  
                     (5)
                  
                        Articolele 7 și, respectiv, 8 din Regulamentul (UE) 2018/1806.
               
               
                  
                     (6)
                  
                        Regulamentul (UE) 2018/1806 al Parlamentului European și al Consiliului din 14 noiembrie 2018 de stabilire a listei țărilor terțe ai căror resortisanți trebuie să dețină viză pentru trecerea frontierelor externe și a listei țărilor terțe ai căror resortisanți sunt exonerați de această obligație, JO L 303, 28.11.2018, p. 39.
               
               
                  
                     (7)
                  
                        Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (JO L 64, 7.3.2002, p. 20).
               
               
                  
                     (8)
                  
                        Decizia 1999/437/CE a Consiliului din 17 mai 1999 privind anumite modalități de aplicare a Acordului încheiat între Consiliul Uniunii Europene și Republica Islanda și Regatul Norvegiei în ceea ce privește asocierea acestor două state în vederea punerii în aplicare, a asigurării respectării și dezvoltării acquis-ului Schengen (JO L 176, 10.7.1999, p. 31).
               
               
                  
                     (9)
                  
                        Decizia 2008/146/CE a Consiliului din 28 ianuarie 2008 privind încheierea, în numele Comunității Europene, a Acordului între Uniunea Europeană, Comunitatea Europeană și Confederația Elvețiană cu privire la asocierea Confederației Elvețiene la punerea în aplicare, respectarea și dezvoltarea acquis-ului Schengen, JO L 53, 27.2.2008, p. 1.
               
               
                  
                     (10)
                  
                        Decizia 2011/350/UE a Consiliului din 7 martie 2011 privind încheierea, în numele Uniunii Europene, a Protocolului dintre Uniunea Europeană, Comunitatea Europeană, Confederația Elvețiană și Principatul Liechtenstein privind aderarea Principatului Liechtenstein la Acordul dintre Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în aplicare, respectarea și dezvoltarea acquis-ului Schengen, în ceea ce privește eliminarea controalelor la frontierele interne și circulația persoanelor, JO L 160, 18.6.2011, p. 19.